Novembra beigos 10. latgalistikys konfereņcis ītvorūs Rēzeknis Tehnologeju akademejā tyka atdareitys div jaunys gruomotys latgalīšu volūdā. Gruomotu atdareišonys pausokumus apmeklēja ari radejis raidejuma “Pi myusim Latgolā” veiduotuoji.
Kārļa Skalbis puosoka “Kaķīša dzirnavas” aba “Kačeiša patmalis” ir spieceigs muokslys dorbs – stuosts par kačeiti, kurs izīt gryutū dzeivis ceļu na praseidams, tok dūdams. 2014. godā itei gruomota tyka atzeita par nacejis meiluokū gruomotu. Niu izdavums ar muokslineicys Ievys Jurjānis ilustracejom, pīdzeivuojs latgaliskū puorlykumu.
Dorbam pi jaunūs ilustraceju muokslineicu aicynuoja izdevnīceiba “Latvijas mediji”. Kod dorbs pi jaunūs zeimiejumu radeišonys bejs tyvai nūbeigumam, Ieva Jurjāne nūbrauce vuiceitīs latgalīšu volūdu pi Marutys Latkovskys. Tod ari dzyma dūma par ituos puosokys puorlykumu latgaliski.
Latgalistikys konfereņcē tyka atdareita ari ūtra gruomota – dzejūļu kruojums “Pistacejis”, kuruo autors ir Raibīs aba Oskars Orlovs. Itei ir jau trešuo autora gruomota, kurymā jis sagloboj sovu sarkastiskū stilu. Par dzejūļu kruojuma “Pistacejis” saturu autors soka, ka tī dzejā salykti poša pīdzeivuojumi i puordzeivuojumi.
Vīna nu latgalistikys konfereņču organizatoru Ilga Šuplinska pastreipoj, ka div gruomotys latgaliski jau ir lels īgivums, tok dīvamžāļ latgalīšu skaiteituoju ir mozuok kai raksteituoju.
ltg_Latn ltg_Latn ltg_Latn ltg_Latn ltg_Latn